**MÖVZU № 15. MƏKTƏBDƏ METODİK İŞİN TƏŞKİLİ FORMALARI. MƏKTƏB SƏNƏDLƏRİ. MƏKTƏBİN MADDİ-TEXNİKİ BAZASI**

**PLAN:**

**1.** Məktəbdə metodik işin təşkili formaları;

**2.** Məktəb sənədləri;

**3.** Məktəbin maddi-texniki bazası.

**1.** Pedaqoji prosesin keyfiyyəti müəllimdən, onun ideya-siyasi və ixtisas hazırlığından, pedaqoji və metodiki ustalığından asılıdır.

Metodik iş nəzarətdən kənar, sadə, müstəqil fəaliyyət növü deyil. O, pedaqoji kollektivin özünüinkişaf, özünühazırlıq tərzidir və daim zamanla səsləşməlidir. Bəs məktəbdə metodik iş hansı amillərə əsasən həyata keçırılməlidir? Onun hərəkətverici istinad nöqtəsi hansı amillərdir?

**1).** Təhsil sahəsində dövlət siyasəti, qanunvericilik aktları və sənədləri;

**2).** Müəllimlərin pedaqoji mədəniyyətinin, metodiki hazırlığının səviyyəsi;

**3).** Məktəbdə metodik işin təşkili üçün maddi-texniki imkanlar və kollektivdə əxlaqi–psixoloji mühit;

**4).** Metodik işi həyata keçirmək üçün məktəb rəhbərliyinin peşə hazırlığı;

**5).** Məktəbdaxili pedaqoji təcrübənin öyrənilməsi;

**6).** Müəllimlərin peşə hazırlığı.

Bütün bunlar nəzərə alınaraq məktəbdə metodik şura yaradılır. Şuraya təhsilin müxtəlif pillələrini və müxtəlif profilli fənləri təmsil edən müəllimlər daxil olur. Metodşuraya direktorun tədris-tərbiyə işləri üzrə müavini rəhbərlik edir. Şura il ərzində görəcəyi işlərin planını hazırlayır, fənn metodbirləşmələri yaradılır. Fənn metodbirləşmələrinə şuraya seçilmiş qabaqcıl, təcrübəli ixtisas müəllimləri rəhbərlik edirlər.

Məktəbdə metodiki işin aşağıdakı **formaları** vardır:

**1)** fərdi metodik iş;

**2)** fənn metodbirləşmələri;

**3)** məktəbdə vahid metodiki gün;

**4)** problem seminarlar və praktikumlar;

**5)** gənc müəllimlərə kömək məktəbi;

6)qabaqcıl təcrübə məktəbi;

**7)** açıq dərslərin keçirilməsi;

**8)** elmi–pedaqoji konfranslar, pedaqoji mühazirələr və s.

**2. Fərdi və kollektiv metodik iş.** Belə bir klassik fikir var: “Müəllim öyrənməyi dayandırdıqda ondakı müəllimlik ölür.” Fərdi metodik iş məhz hər bir müəllimin öyrənməyi dayandırmamağına,özünütəhsilinə xidmət edir. Məktəbin bütün müəllimləri özü üçün illik özünütəhsil planı hazırlayır və dərs ilinin əvvəlində tərbiyə işləri üzrə direktor müavininə təqdim edir. Planda ayrı–ayrı bölmələr üzrə onun nə işlər görəcəyi, məsələn, tədris etdiyi fənnə, onun tədrisi metodikasına dair biliklərini hansı əsaslarla artıracağı, elmi–pedaqoji ədəbiyyatdan istifadəsi, ideya–siyasi hazırlığı, bədii–estetik zövqünün inkişafı və s. ilə bağlı nəzərdə tutduğu illik fəaliyyətinin nəzəri aspektləri əks olunur. Direktor müavini planı oxuyur, ya fərdi şəkildə, ya da lazım gəlsə, pedaqoji şurada kollektiv halında hamıya lazımi tövsiyələrini verir.

**Kollektiv metodik işin** növləri çoxdur. Biz onarı planımızın birinci bəndində saydıq. Qeyd edək ki, məktəbdə kollektiv metodik işin ən əsas və qədim tarixi olan forması **fənn metodbirləşmələri**dir**.** Məktəbdə eyni fənn üzrə ən azı üç nəfər müəllim olduqda həmin fənn üzrə metodbirləşmə yaradılır. Kənd məktəblərində müəllimlərin sayı üç nəfərdən az olarsa, onlar təcrübəsi daha zəngin, kontingenti daha geniş olan məktəbdə birləşirlər. Qarşılıqlı fikir mübadiləsində olur, təcrübələrini paylaşır, bilmədiklərini bir–birindən soruşub öyrənir, ünyagörüşləri artır, özünütəhsil imkanları genişlənir. Fənn metodbirləşməsinə öz işinin ustası olan qabaqcıl müəllimlər rəhbərlik edirlər. Onlar iş planı hazırlayır, plana əsasən fənn üzrə həm qabaqcıl təcrübəni öyrənir, həm də qüsurları müəyyənləşdirirlər. Açıq dərslər və metodbirləşmə iclasları keçirirlər. İclaslar rübdə bir dəfə, ehtiyac olsa, həm də rübdən kənar yığıncaq şəklində keçirilir. Metodbirləşmə rəhbərinin birləşməyə daxil olan müəllimlərin dərsini dinləməyə, keçirdiyi sinifdənxaric tədbirlərdə iştirak etməyə, nəticəni ya ikilikdə, ya da birləşmə kollektivi ilə birlikdə müzakirə etməyə, tövsiyələr verməyə ixtiyarı var. Hazırda bir sıra məktəblərdə bacarıqlı müəllimlərin rəhbərlik etdiyi metodbirləşmələrin iş keyfiyyəti həmin məktəblərdə dayaq məntəqəsi yaradılmasına gəririb çıxarmışdır. Dayaq məntəqələri topladığı əyani, texniki vasitələrlə, yeni nəşrlərlə, hətta, qonşu rayon məktəblərinə belə metodiki kömək göstərə bilir.

**Məktəbdə vahid metodik gün** kollektiv işin bir formasıdır və qeyd etdiyimiz kimi, rüblər arasında bütin fənn metodbirləşmələrinin yığışıb fəaliyyət göstərdiyi gündür. Vahid metodik günün vaxtı pedaqoji şurada müəyyənləşib təsdiq olunur. **Problem seminarlar, praktikumlar** daha çox həmin gün, ehtiyac olduqda həm də növbədənkənar vaxtda keçirilir. Təhsil sahəsində dövlət siyasəti, qanunvericilik aktları və sənədlərin, yeni təlim strategiyalarının öyrənilməsi, baş vermiş hansısa yeniliklə bağlı seminar–praktikumların keçirilməsi buna aiddir.

**Gənc müəllim və qabaqcıl təcrübə məktəbləri** zəngin təcrübəsi olan qabaqcıl kollektivlərdə yaradılır. Məqsəd gənclərə pedaqoji işin incəliklərini öyrətmək, onlarda öz bilik və bacarığına inam yaratmaq, məsuliyyət hissi, öz üzərində işləmək və özünü təkmilləşdirmək bacarığı formalaşdırmaqdır. Qabaqcıl təcrübə məktəblərinin məqsədi isə ayrı–ayrı fənn müəllimlərinin fəaliyyətindəki örnək xüsusiyyətləri öyrənib ümumiləşdirmək və təbliğ etməkdir. Bu baxımdan, hər iki məktəbinin fəaliyyəti fənn metodbirləşməsinin işi ilə üst-üstə düşür.

**Açıq dərslərdə** məktəb direktoru və onun müavinləri, metodbirləşmə rəhbəri, fənn müəllimləri, lazım olsa digər məktəblərdən metodbirləşməyə qoşulan müəllimlər iştirak edirlər. Məqsəd dərs keçən müəllimin pedaqoji hazırlığını, fənni tədris etmək səriştəsini, sinfin ümumi hazırlıq səviyyəsini və s. müəyyənləşdirməkdir.

**Elmi-pedaqoji konfranslar və pedaqoji mühazirələr** də yenə müəllimlərin maariflənməsinə, təcrübə mübadiləsinə və qabaqcıl təcrübənin üzə çıxarılmasına xidmət edir. Pedaqoji mühazirələr bir neçə formada həyata keçirilir. Əvvəlcə məktəbdə, əsasən fənn metodbirləşməsində dinlənilir; ən yaxşıları bəyənilib seçilir və rayon turuna təqdim edilir. Rayon Təhsil Şöbəsində məktəblərdən təqdim olunmuş mühazirələrin ən yaxşıları seçilib respublika turuna təqdim edilir. Respublika turu daha təntənəli keçirilir; bəyənilmiş mühazirələr bir daha dinlənilir və mükafatlandırılır. Ümumən, belə konfrans və mühazirələrdə iştirak müəllimləri daim fəal həyat mövqeyində səfərbər saxlayır. Pedaqoji mühazirələrə müəllimlərin yaradıcı hesabatı da demək olar.

**2.** Məktəbin idarə edilməsində çox şey məktəb sənədlərinin aparılmasından və hesaba alınmasından asılıdır. Görülmüş işin hesaba alınması məktəbin tarixinə çevrilir, təlim-tərbiyə işinin necə həyata keçirilməsi haqqında fikir mənbəyi olur. Hesaba alma həyata keçirilmiş nəzarətin, yerinə yetirilmiş tədbirlərin yazılı şəkildə insan yaddaşına köçürülməsidir.

Məktəb sənədlərinə aşağıdakılar daxildir:

**1.** MH – 1 (məktəb hesabatı) – tədris ilinin əvvəlində doldurulur.

**2.** MH – 2 şagirdlərin dərs ili ərzində təlim müvəffəqiyyətini əks etdirir.

**3.** MH – 3 dərs ilinə dair hesabatdır.

**4.** MH – 6 məktəblərin nəzdnində olan internatlar haqqında hesabatdır.

Aşağıdakı sənədlər məktəbdə saxlanılır:

**1.** “Əlifba kitabı”. Burada şagirdlərin adı, soyadı yazılır, sinifdən-sinfə keçmələri göstərilir. Bu kitab 50 il saxlanılır.

**2.** Şagirdlərin şəxsi işləri. Şagirdlər məktəbi bitirəndən sonra üç il saxlanılır.

**3.** Sinif jurnalı (5 il saxlanılır).

**4.** Fakültativlər üçün jurnallar (beş il saxlanılır).

**5.** Günü uzadılmış qruplar üçün jurnallar (beş il saxlanılır).

**6.** Orta təhsil haqqında attestatların verilməsinə dair kitab (50 il saxlanılır).

**7.** Tərifnamələrin verilməsinə dair kitab (5 il saxlanılır).

**8.** Məktəbin əmr kitabı (75 il saxlanılır).

**9.** Pedaqoji şuranın protokolları kitabı (daim saxlanılır).

**10.** Pedaqoji heyətin şəxsi tərkibinin hesaba alma kitabı (75 il saxlanılır).

**3.** Məktəbin lazım olan qədər otaqları, laboratoriyaları olmalı və bunlar müasir texniki avadanlıqlarla təchiz edilməlidir. Məktəbin idman salonu, yeməkxana, yaxud bufeti, tədris-təcrübə sahəsi, idman meydançası, tədris-təsərrüfat avadanlığı olmalıdır. Məktəbin müntəzəm olaraq belə avadanlıqlarla təchiz edilməsi direktorun üzərinə düşür. Bununla yanaşı, məktəbin tədris-maddi bazasının mühafizəsi və möhkəmləndirilməsi üçün qayğı və məsuliyyət bütün pedaqoji kollektivin borcudur.

Məktəb direktoru pedaqoji kollektivlə birlikdə valideynləri də işə cəlb etməklə, məktəbin maddi-texniki bazasının saxlanılmasını və zənginləşdirilməsini təmin edir.

Məktəbin bədii tərtibi şagirdlərin estetik tərbiyəsinə böyük təsir göstərir. Məktəbin bədii tərtibi aşağıdakı **tələblərə** cavab verməlidir: təlim və tərbiyənin vəhdəti, tərbiyədə məqsəd aydınlığı, ideya istiqaməti gözlənilməlidir; məktəb zövqlə tərtib olunmalıdır. Tərtibat tədricən yeniləşdirilməlidir, məktəblilərin yaş xüsusiyyətləri nəzərə alınmalıdır və s.

Beləliklə, məktəbdə metodik işin təşkili formaları, məktəb sənədləri, məktəbin maddi-texniki bazasının məktəb həyatında rolu barədə məlumatları öyrənmiş olduq.

**ИСТИФАДЯ ОЛУНМУШ ЯДЯБИЙЙАТ СИЙАЩЫСЫ:**

**1.** Talıbov Y.R., Ağayev Ə.Ə., İsayev İ.N., Eminov A.İ. Pedaqogika. Bakı, Maarif nəşriyyatı, 1993

**2.** <http://www.muallim.edu.az/arxiv/2008/n16/pedaqoji.html>